
Αφιέρωμα στον Κύπριο λογοτέχνη
Νίκο Ορφανίδη στο Σπίτι της Κύπρου

Τη Δευτέρα 12 Μαρτίου 2018 και  ώρα 19:00, οι Πολιτιστικές Υπηρεσίες του Υπουργείου Παιδείας και Πολιτισμού της Κύπρου και το Σπίτι της Κύπρου θα πραγματοποιήσουν, στο Σπίτι της Κύπρου, Ξενοφώντος 2Α Σύνταγμα, εκδήλωση αφιερωμένη στον Κύπριο λογοτέχνη Νίκο Ορφανίδη.

Θα μιλήσουν ο ποιητής, κριτικός, Νάσος Βαγενάς, ο ποιητής, δοκιμιογράφος, μεταφραστής, Διευθυντής του Περιοδικού Νέα Ευθύνη, Δημήτρης Κοσμόπουλος και ο Ομότιμος Καθηγητής Λογοτεχνίας Ιονίου Πανεπιστημίου Θεοδόσης Πυλαρινός.

Ο Νίκος Ορφανίδης γεννήθηκε στην Κυθρέα της Κύπρου το 1949. Είναι απόφοιτος του Παγκυπρίου Γυμνασίου (1967), πτυχιούχος της Φιλοσοφικής Σχολής του Πανεπιστημίου Αθηνών (1972) και διδάκτωρ Φιλοσοφίας του Πανεπιστημίου Κρήτης (1990). Είναι ποιητής, πεζογράφος και δοκιμιογράφος.  Ασχολήθηκε επίσης με τη μελέτη και την κριτική της λογοτεχνίας και τη Φιλοσοφία. Τιμήθηκε με Κρατικό Βραβείο Ποίησης, Κρατικό Βραβείο Διηγήματος και με Κρατικό Βραβείο Δοκιμίου από το Υπουργείο Παιδείας και Πολιτισμού της Κύπρου. Τιμήθηκε επίσης με το Βραβείο Ποίησης Κώστα Μόντη.   Είναι εκδότης του περιοδικού λογοτεχνίας και κριτικής «Ακτή», που κυκλοφορεί από το 1989. Υπηρέτησε σε όλες τις βαθμίδες της εκπαίδευσης στην Κύπρο. Δίδαξε φιλοσοφία στην Παιδαγωγική Ακαδημία της Κύπρου, διετέλεσε Επιθεωρητής Φιλολογικών Μαθημάτων, Πρώτος Λειτουργός Εκπαίδευσης, Αναπληρωτής Διευθυντής του Κέντρου Επιστημονικών Ερευνών, Διευθυντής του Παιδαγωγικού Ινστιτούτου, καθώς και Μέλος της Επιτροπής Εκπαιδευτικής Υπηρεσίας. Δίδαξε λογοτεχνία στο μεταπτυχιακό πρόγραμμα του Πανεπιστημίου «Νέαπολις» Πάφου. Τώρα διδάσκει Φιλοσοφία της Παιδείας στο μεταπτυχιακό Πρόγραμμα Θεολογίας και Παιδαγωγικών στο Πανεπιστήμιο Λευκωσίας.

